PROKAL.CO,
Banyak pandir, ujar urang jua kada ada nang baiknya. Apalagi amunnya bepandir nang kaya urang penahu. Sudah nang kaya tu apa nang dipandirkan kada suah nyambung. Kaya kesahnya Jamal (lain ngaran bujuran wal).
Gara-gara bisi kebiasaan nang ketuju memotong pandiran urang, rupanya Jamal suah kena sariki. Sebabnya, Jamal nang lagi membantas nasi kuning, handak banar dibayarkan wan Julaknya nang jua lagi sibuk sarapan wan RT.
Awal kesah, hari tu Jamal nang bangun pina sung-sung banar, benihat handak mencari sarapan gasan parutnya surang nang bujur tarus haja bebunyi. "Bah kaya ini nyaman banar amunnya sarapan nasi kuning," sambat Jamal.
Kada pakai banyak pandir lagi, lakas-lakas Jamal tulak ke warung nasi kuning nang ada di muka gang wadahnya bediam. Sampai di warung tu, rupanya Jamal tetamu lawan Julaknya nang jua lagi sarapan wan pak RT.
"Nah, kebujuran," sambat Jamal mengajuti.
"Ikam handak sarapan jua kah mal?' takun Julaknya.
"Iih...," sambat Jamal lagi.
Tahu Julaknya nang sebuting ni terkenal wan pelitnya, Jamal lalu becari akal supaya nasi kuning nang inya bantas tu dibayari. Pikir tarus bepikir, Jamal nang bisi kelebihan kawa mehaur pandiran urang, lalu haja umpat becabur, bepandir wan Julaknya wan RT.
Lawas-lawas, pandiran Jamal rupanya meulah kuping Julaknya wan Rt panas. Saking panasnya Julak Jamal kada kawa menahan lagi.
"Ikam tu apa Mal? Urang bekesah ke timur, ikam ke barat," sarik Julak.
"Oooh, mengesahi peta wilayah kah? Sagan ulun julak mengesahi KTP," sambat Jamal santai.
"Bah ikam tu. Kaya kada tahu maksud kam haja. Handak dibayari nasi kuning kalo? Sudah pandiran kada nyambung, minta dibayarkan pulang. Kam kunci dulu muntung ikam tu nah, hanyar ku bayarkan," sambat Julak sambil menghimput kunci pintu rumah ke muha Jamal. (oke)
knc_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn